Central me gaz natyror
Një kompani amerikane energjitike thotë se teknologjitë e gjelbra janë hapi i duhur edhe nga ana e biznesit
Trenat që kalojnë përmes Virxhinias rurale nuk transportojnë më qymyr në centralin Bremo. Transportuesi i qymyrit në fabrikë së shpejti do të çmontohet. Greg Searcy, menaxher i centralit, thotë se plani është për ta kthyer zonën e vjetër të magazinimit të qymyrit në një fushë me bar. Centrali Bremos tani funksionon me gaz natyror. Projekti i konvertimit që kushtoi 53 milion dollarë, u ndërmorr pjesërisht për t’iu përgjigjur rregullave ekzistuese të mjedisit. Centrali përdor avull me presion të lartë për turbinat elektromagnetike që prodhojnë energji. Djegia e gazit natyror në vend të qymyrit për të kthyer ujin në avull... .. pakëson me 40 për qind dioksidin e karbonit që çlirohet në atmosferë, të cilin shumë shkencëtarë e fajësojnë për ngrohjen globale. Ed Bain, nënpresidenti i kompanisë Dominion Power për prodhimin e energjisë, thotë se konvertimi i cetralit në gaz ishte pjesë e planit të biznesit afatgjatë të kompanisë. Zoti Bain thotë se pjesërisht, ngaqë Dominion e konvertoi centralin në gaz, ligjvënësit e shtetit i kanë dhënë kompanisë të drejtën për të ndërtuar një fabrikë për të djegur qymyr diku tjetër. Elgie Holstein, me organizatën Environmental Defense Fund thotë se nuk është një qëllim realist për të ndaluar plotësisht qymyrin. Është një burim energjie relativisht i lirë dhe i bollshëm. Por ai thotë se fabrikat e reja të qymyrit do të jenë më të pakta dhe më të pastra. Disa kritikë kanë shprehur shqetësim se rregullat e reja mund të rrisin çmimin e energjisë. Por firma Dominion dhe shumë kompani të tjera energjitike amerikane thonë se ato duan të mbrojnë mjedisin dhe kanë nevojë për rregulla në mënyrë që të investojnë në teknologji të gjelbra që janë edhe fitimprurëse dhe të përballueshme përsa i përket çmimit për konsumatorët.